### Beslutning

Anbefales.

### Sagsfremstilling

## Resume og sagens baggrund

Kommunalbestyrelsen skal ifølge affaldsbekendtgørelsen udarbejde en affaldsplan, som skal gælde for en 12-årig periode. Den gældende affaldsplan udløb med udgangen 2021. En affaldsplan er en plan, der beskriver hvordan, kommunen planlægger at håndtere affaldet de næste 12 år. Kommunalbestyrelsen godkendte forslaget til affaldsplanen på mødet den 14. september. Affaldsplanen har været i otte ugers offentlig høring, og der er indkommet tre høringssvar. Affaldsplan for Kalundborg Kommune 2023-2034 fremlægges til endelig vedtagelse.

## Indstillinger

Direktøren indstiller, at Affaldsplan for Kalundborg Kommune 2023-2034 endeligt vedtages.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Kommunalbestyrelsen skal ifølge affaldsbekendtgørelsen udarbejde en affaldsplan, som skal gælde for en 12-årig periode. Planen skal indeholde en kortlægningsdel, en målsætningsdel og en planlægningsdel. Planen skal revideres efter 6 år. Den gældende affaldsplan udløb med udgangen 2021. En affaldsplan er en plan, der beskriver hvordan, kommunen planlægger at håndtere affaldet de næste 12 år.

Opfølgning på gældende affaldsplan
Den gældende affaldsplan blev udarbejdet på baggrund af regeringens Ressourcestrategi (2012), der satte mål om 50% genanvendelse i 2022. På baggrund af indberettede mængder af genanvendelige fraktioner er Kalundborg Kommunes genanvendelsesprocent foreløbigt opgjort til at være 54,8% i 2021 – målet er således opnået et år før tid.

Oversigt over genanvendelsesprocenten i Kalundborg Kommune samt sammenligning med øvrige kommuner er vedlagt som Bilag 3.

Forslag til Affaldsplan i Kalundborg Kommune 2023-2034
Regeringen offentliggjorde i 2020 en ny national affaldsplan, ’*Handlingsplan for cirkulær økonomi – National plan for forebyggelse og håndtering af affald 2020-2032’* (CØ-planen), som sætter nye nationale mål og rammer for håndtering af affald. Den nationale affaldsplan er baseret på baggrund af EU’s Affaldsdirektiv af 2018, som formulerer følgende mål for reel genanvendelse af husholdningsaffald; 55% i 2025, 60% i 2030 og 65% i 2035.

Det skal bemærkes, at disse mål ikke kan sammenlignes med målet om 50% i 2022 fra Ressourcestrategien (2012), da genanvendelsesprocenten fremadrettet vil blive beregnet ud fra en ny beregningsmetode. Dette er bestemt i affaldsdirektivet. Denne beregningsmetode er endnu ikke fastlagt.

På baggrund af ovenstående samt gældende lovmæssige krav har administrationen udarbejdet forslag til Affaldsplan 2023-2034. Affaldsplanen indeholder en kortlægningsdel, en målsætningsdel og en planlægningsdel;

*Kortlægningsdelen* indeholder en beskrivelse af eksisterende ordninger, anlæg som kommunen anvender samt opgørelser af affaldsmængder. Der er ligeledes foretaget en 12-årig fremskrivning af genanvendelige og forbrændingsegnede affaldsmængder. Kortlægningen er vedlagt som Bilag 2.

*Målsætningsdelen* tager udgangspunkt i regeringens CØ-plan og består af fire mål:

* Vi vil forebygge, at produkter og materialer for hurtigt bliver til affald ved at holde dem i kredsløb længere.
* Vi skal have endnu mere affald genanvendt.
* Vi vil flytte affald højere op i affaldshierarkiet
* Vi vil sikre den fornødne viden for at kunne håndtere og forebygge affald på bedst mulig vis.

*Planlægningsdelen* indeholder forslag til temaer og indsatsområder, der skal sikre, at målene opfyldes i planperioden. Temaerne er; ’forebyggelse af affald’, ’mere og bedre genanvendelse’, ’ambitioner for affaldet’ og ’fra viden til handling’. For hvert tema er der formuleret en række indsatsområder. Oversigt over mål, temaer og indsatser fremgår af Bilag 4. Der er i affaldsplanen ikke beskrevet konkrete projekter, men bud herpå på grund af den høje omskiftelighed på affaldsområdet.

Med disse temaer og indsatsområder vil vi i Kalundborg Kommune gøre en indsats for at sikre mindre affald, mindre spild og mere genbrug samtidig med, at vi har fokus på kommunikation og adfærd.

Kalundborg Kommune indgår i projektsamarbejder med erhvervsdrivende og på tværs af kommunegrænser i projekter omhandlende affald og genanvendelse.

I arbejdet med nærværende affaldsplan vil Kalundborg Kommune fortsat opsøge relevante samarbejder med andre aktører eksempelvis ARGO, andre kommuner og erhverv.

Affaldsplanen for Kalundborg Kommune 2023-2034 er vedlagt som Bilag 1.

Offentlig høring
Kommunalbestyrelsen godkendte forslaget til affaldsplanen på mødet den 14. september. Affaldsplanen har været i otte ugers offentlig høring. Der er indkommet 3 høringssvar i perioden. Der er modtaget høringssvar fra Danmarks Naturfredningsforening Kalundborg, ejendommen [adresse] og Ø-udvalget. Høringssvarene er vedlagt som Bilag 7. Høringssvarene er behandlet i vedlagte hvidbog som fremgår af Bilag 6. Bemærkningerne i høringssvarene vurderes ikke at give anledning til ændringer i Affaldsplanen.

Ikrafttrædelse
Endelig vedtaget affaldsplan vil gælde fra den 1. januar 2023 og vil blive annonceret på kommunens hjemmeside.

## Økonomiske konsekvenser

Affaldsområdet er brugerfinansieret og skal hvile i sig selv. Indsatserne i affaldsplanen vil som udgangspunkt være finansieret af det eksisterende driftsbudget. Derfor skal finansieringen af projekterne findes inden for eksisterende budgetter og gebyrer.